આ માટે માનવીના મનને ભારતીય સંસ્કૃતિને અનુરૂપ, દેશના ભાવિ ચિત્રને નજર સમક્ષ રાખીને વળાંક આપવો જોઈએ. આ કેળવણી નાનપણથી અપાય તો જ અસરકારક અને પરિણામ જનક બને. આપણે તેનામાં એવા સંસ્કારોનું સિંચન કરીએ કે જેથી તેના મનમાં ક્રમશઃ વિશ્વાસ પેદા થાય, પુરુષાર્થ કરવા અને મુસીબતોનો સામનો કરવા તત્પર બને, દેશની શાન વધે, તેમનું માન વધે, તેમની તેજસ્વીતા દીપી ઊઠે એ રીતે ઘડતર થાય અને પેઢી દર પેઢી આ વૈચારિક ક્રાંતિ ચાલુ રહે તેવું વિશ્વાસનું વાતાવરણ ઊભું થાય. આમ પ્રેમ-સંસ્કાર માતા-પિતા પાસેથી મળે છે. જેવા વર્તન વિચાર ઘરમાં હશે તેવું બાળકના માનસનું જીવન ઘડતર થવાનું. નિશાળમાં તો ભણતર થાય પણ ઘડતર ઘરમાં થાય છે અને ચરિત્ર સમાજમાં થાય છે. પાલકો એમના અનુભવ ભંડારમાંથી સ્વધર્મ પ્રતિ દ્ઢ માનસ બનાવે તેવા નવરંગ મોતી વીણી પોતાના બાળકોને આપી એમનું માનસ સંસ્કાર -સમૃદ્ધ બનાવે તો ઘર ઘરનો અનુભવ આપણા નવયુવકો માટે સુયોગ્ય પથદર્શક બની રહેશે. તેમનો દ્રષ્ટિકોણ વિશાળ બનશે. તેઓ વ્યક્તિથી આગળ વધી કુટુંબ, સમાજ, ગામ, રાજય અને દેશ માટેની ઉદાત્ત ભાવના કેળવતા બનશે. અને એમાંથી જ વિશ્વ કુટુંબની ભાવના વ્યાપક બનશે. પાલકો અને સમાજ દ્વારા આ ઉચ્ચ અને ઉદાત્ત સંસ્કાર -ચિંસનથી યૌવનધનમાં જીવન અને જગતમાં ધારે તે કરી શકવાની પ્રબળ ઈચ્છા શક્તિ જ સમાજ અને દેશને ઉન્નત શિખરે સ્થિર કરશે. આ દર્શન અને અનુભવ યુવાનોમાં રાષ્ટ્રીય નેતૃત્વ જગાવશે. દેશની અને સમાજની કાયાપલટ કરી શકશે. આ રાષ્ટ્રીય સંસ્કાર તેમનામાં સુદ્રઢ બની રહેશે. ખ્યાતિ હિતેન સુવાગીયા.-ફોટો – સંકલન-દિલીપ ઠાકર. મો 9825722 820